На нашай зямлі ў старажытнасці модніцам былі невядомы завушніцы. Аднак яны насілі колты — вельмі падобныя па выглядзе да завушніц упрыгожанні, якія, тым не менш, прымацоўваліся да галаўнога ўбору, а не да вушэй. “Камплект” такіх колтаў — залатых, упрыгожаных эмалямі з выявамі дзіўных птушак, магчыма, сірына ці фенікса, аказаўся і сярод вішчанскіх знаходак. Былі выяўлены таксама два сярэбраныя, прыгожыя, але няпарныя колты. Схавала вішчанская гаспадынька і раскошныя сярэбраныя бранзалеты: адзін — віты, са змяінымі галоўкамі, другі — шырокі, плоскі, з мудрагелістым узорам. Але найбольш уразіла ўсіх пара падвесак-бразготак: філігранныя, разныя, як у казачных усходніх прыгажунь. Зрэшты, прыхавала яна не толькі свае ўпрыгожанні, але і тагачасную “валюту” — сярэбраныя грошавыя зліткі-грыўны, агульная вага якіх склала амаль два кілаграмы.